Torsdag blev en 50-årig mand slået flere gange med en krykke, da han prøvede at stoppe en gruppe unge mennesker, der smed affald i naturen. Det oplyser lokalpolitiet i Viborg til TV MIDTVEST.

Manden kom kørende i sin bil på Vejlevej syd for Viborg ved rundkørslen mod Århusvej, da han over for en anden bil markerer sin utilfredshed med, at de kaster skrald i naturen.

Det resulterer i, at bilen svarer igen ved at kaste øldåser efter mandens bil, hvor de blandt andet rammer kølerhjelmen.

Kort efter stopper begge biler op.

Læs også 3D-video viser, hvor galt det kan gå: Få sekunder afgør liv eller død

Hjalp sin voldsmand

Den 50-årige mand holder ind i den tro, at de skal have en snak om, hvad der foregår. I den anden bil er der tre unge mænd og en kvinde, som dog har andre planer.

Én af de unge mænd har en krykke, som han bruger til at slå den 50-årige på kravebenet. I situationen taber han dog krykken, og manden hjælper med at samle den op og afleverer den igen.

Som tak for hjælpen får den 50-årige yderligere ét slag på kæben og ét oven på hovedet, inden de unge mennesker forlader stedet.

Politiet forklarer, at de har en god idé om, hvem gerningsmændene er. De er desuden allerede kendt af politiet.

Den 50-årige kom ikke alvorligt til skade.